V: Wie is verantwoordelik vir skade aan heining?
Ek het 'n wildsheining op eie koste opgerig tussen my en my buurman. Die heining grens aan sy mielieland, wat hy uitverhuur. Sy huurder het Desembermaand, toe hy plant, die een stutpaal omgery en sodanig skade aangerig dat die diere nou sonder probleem deur die heining kan beweeg. Die kwotasie vir herstelwerk beloop R18 000.
My buurman reken egter dit is nie sy probleem nie en dat ek die probleem met sy huurder moet opneem. Ek het hom verskeie keer versoek om die heining te herstel en hy weier net want hy sê dit is nie sy probleem nie. As ek reg verstaan sê die wet ek kan hom nie dwing om vir die oprigting 'n heining by te dra as hy self nie voordeel daaruit trek nie. Maar kan ek aandring dat hy die skade wat sy huurder aangerig het herstel?
Deur: .30 September 2020 257 keer gelees
Die omheiningswet bepaal waar 'n heining of hek onbedoeld of nalatig beskadig is, moet die verantwoordelike persoon dit herstel of die koste verbonde aan die herstel van die heining of hek dra, of andersins kan hy of sy 'n boete of gevangenisstraf opgelê word.
Die verantwoordelike persoon in hierdie geval sal die huurder wees wie se werknemer, terwyl hy in die diens van die huurder opgetree het, die heining beskadig het.
Rig jou eis vir skade aan die huurder. Die feit dat jou heining 'n wildheining is, verander nie aan die feit dat die persoon wat dit beskadig, aanspreeklik vir die volle herstelkoste daarvan is nie.